DIAKONIA

1 Joh. 4:19 ”Me rakastamme, koska Jumala on ensin rakastanut meitä.”

Diakonia eli kirkollinen sosiaali- ja terveystyö on kirkon perustyötä ja yksi kirkon toiminnan tunnusmerkeistä. Se on kristilliseen uskoon ja lähimmäisenrakkauteen perustuvaa toisen ihmisen henkistä, hengellistä ja aineellista auttamista eli palvelua, jonka lähtökohtana on Jeesuksen esimerkki kohdata ihmisiä. Jeesus opetti rakastamaan lähimmäistään niin kuin itseään (Rakkauden kaksoiskäsky Luuk. 10:27) ja antoi heille anteeksi. Hän kohtasi apua tarvitsevat, köyhät, sairaat ja syrjäytetyt. Hän kuunteli, auttoi ja paransi heitä (paransi; Matt. 15:30-31, Matt. 20:29-34 ja ruokki; Matt. 14:14-21).

Diakoniatyön tarkoituksena on auttaa erityisesti kaikkein heikoimmassa asemassa olevia eli niitä, joille muu apu ei ulotu tai jotka eivät osaa tai kykene hakeutumaan muun avun piiriin. Diakonian luonteeseen kuuluu myös yhteiskunnallinen ja kansainvälinen vastuu ja diakonia pyrkii selvittämään hädän syitä ja vaikuttamaan niiden poistamiseen. Diakonia auttaa kaikkia uskontokuntaan, kansallisuuteen ja varallisuuteen katsomatta.

Diakonisen avun tarve muuttuu yhteiskunnassa ilmenevien haasteiden muuttuessa ja tilanteiden vaihtuessa. Kirkon diakoniatyö pyrkiikin olemaan ”silmät ja korvat” auki sille missä apua juuri nyt kipeimmin kaivataan ja reagoimaan avuntarpeeseen nopeasti. Diakoniatyötä tekevät diakoniakoulutuksen saaneet työntekijät. Koulutus on AMK-koulutus joka sisältää joko sairaanhoitaja/terveydenhoitaja (diakonissa) tai sosionomi (diakoni) tutkinnon diakoniakoulutuksen lisäksi. Diakoniatyöntekijät tekevät tiiviisti yhteistyötä yhteiskunnan muiden toimijoiden kanssa erityisesti sosiaali- ja terveystoimen, päihdehuollon, viranomaisten, opetushenkilöstön, vanhushuollon ja lapsiperhepalvelutahojen kanssa.

Diakonian eri työmuotoja ovat mm. työttömien parissa tehtävä työ, mielenterveystyö, vammaistyö, perhediakonia, yksineläjien parissa tehtävä työ, yhteiskunnallinen diakonia, maahanmuuttajien parissa tehtävä työ, iäkkäiden parissa tehtävä työ, oppilaitosdiakonia, työpaikoilla tehtävä diakonia, näkö- ja kuulovammaisille tarkoitettu diakoniatyö, erityisryhmien diakoniatyö, kriminaalityö käsittäen sekä vankilatyön että vankilasta vapautuvien kanssa tehtävä työ ja päihdetyö. Yksi näkyvä diakoninen teko on joka keväinen yhteisvastuukeräys, jonka tuotosta 60 % menee ulkomaille ja 40 % kotimaan auttamiskohteisiin. Ensimmäinen keräys tapahtui jo vuonna 1950 ja keräyksen suojelija on Suomen presidentti

Diakonian auttamismuotoja on mm sielunhoito, kriisiapu (yhdessä viranomaisten ja sosiaali- sekä terveydenhuollon ammattilaisten kanssa), taloudellinen avustaminen, velkaongelmien selvittely ja ohjaus, ruokapankkitoiminta, kokoava ryhmätoiminta ja keskusteluapu.

Toimintatapoina ovat diakoniatyöntekijän päivystysvastaanotot, sovitut tapaamiset (työhuoneilla, kirkoissa, srk-taloilla, muissa tiloissa tai ihmisten kodeissa), kotikäynnit, sairaalakäynnit, hartaudet, vertaisryhmät, virastoissa mukana asioimiset, tukipalveluiden kartoittaminen, tapahtumien järjestäminen, jumalanpalveluksien toteuttaminen yhdessä kirkon muiden työntekijöiden kanssa, teemapäivien järjestäminen, retket ja leirit, yhteiskunnan ulkopuolelle joutuneiden parissa tehtävä avustustyö (paperittomien terveystyö, huumeidenkäyttäjien auttamistyö, prostituoitujen terveyspalvelut) ja hätämajoitusten ja ruokailujen järjestäminen, rukous, lähimmäispalvelu sekä rippikoulutyöhön osallistuminen. Diakoniatyö ohjaa myös paljon vapaaehtoistyöntekijöitä.

Edellä mainituissa kappaleissa on jollakin tavalla pyritty tuomaan esille diakoniatyön moninaisuus ja mahdollisuus. Työ on siksi äärettömän vaihtelevaa ja mielenkiintoista, koska siinä ollaan tekemisissä ihmisten kanssa. Ja jokaisen ihmisen elämä ja sen haasteet ovat yksilöllisiä. Diakoniatyö pyrkii joustamaan ja löytämään tavan auttaa. Työ on muuttuvaa ja auttamisen muodot ovat moninaiset.

Diakoniatyöntekijän on tärkeää osata asettua toisen ihmisen asemaan. Työntekijä joutuu usein pohtimaan sitä mikä on oikea tapa auttaa hänen luokseen tullutta ihmistä, jotta teko auttaisi hyvän elämän edistämistä. Aina päätökset eivät ole helppoja. Eettisyys tarkoittaa hyviä ja oikeudenmukaisia päätöksiä ja toimia toisen ihmisen hyväksi. Diakonian tavoitteena on myös auttaa ihmistä itseään tekemään omaan elämäänsä vaikuttavia hyviä valintoja. Auttamistyössä on erittäin tärkeää pysähtyä ja kuulla se, miten ihminen toivoo itseään autettavan. Työntekijän vastuulla on kartoittaa resurssit vastata tähän avuntarpeeseen ja toteuttaa ne mahdollisuuksien ja tarkoituksenmukaisuuden mukaan.

Diakonia on pohjimmiltaan kultaisen säännön periaatteen todeksi elämistä. Se ei ole vain kirkon yksi työmuoto. Täten jokainen kristitty tekee diakoniaa kun hän huomaa lähimmäisen ja tämän hädän ja auttaa häntä. Diakonialla tarkoitetaan siis kristityn elämänasennetta ja käytännön tekoja lähimmäisenrakkaudesta toisia ihmisiä kohtaan. Diakonia ei ole evankeliointia vaan ihmisten palvelemista ja Jumalan rakkauden osoittamista kaikille avun tarvitsijoille. Kultaisen säännön periaatteen universaalisuus (idea löytyy myös muista uskonnoista ja ideologioista) mahdollistaa yhteisen pyrkimisen hyvään ihan kaikkien ihmisten kanssa.

 -DIAKONIAN TEHTÄVÄNÄ ON AITO IHMISEN KOHTAAMINEN JA TOIVON VÄLITTÄMINEN-

Tärkeitä raamatunkohtia:

Rakkauden kaksoiskäsky Luuk. 10:27

Kultainen sääntö Luuk. 6:31

Laupias Samarialainen vertaus Luuk. 10:30-37

Muita hyviä raamatunkohtia… 1 Joh. 4:19

Matt. 25:35-40

 Mark. 12:42-44

Luuk. 6:27-30